Ψήφισμα της συμβουλευτικής επιτροπής της ΕΚΑΧ

σχετικά με την εφαρμογή των ψηφισμάτων του Συμβουλίου, της 20ής Ιουλίου 1998 και της 21ης Ιουνίου 1999

(2000/C 209/02)

(εγκρίθηκε ομόφωνα κατά την 351η σύνοδο της 30ής Ιουνίου 2000)

Η ΣΥΜΒΟΥΛΕΥΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ,

Αναφερόμενη στο ψήφισμα του Ευρωπαϊκού Συμβουλίου, της 16ης Ιουνίου 1997, για την ανάπτυξη και την απασχόληση(1),

Αναφερόμενη στην ανακοίνωση COM(97) 506 της Ευρωπαϊκής Επιτροπής, της 8ης Οκτωβρίου 1997, σχετικά με τη λήξη της συνθήκης ΕΚΑΧ - χρηματοοικονομικές δραστηριότητες,

Αναφερόμενη στο ψήφισμα του Συμβουλίου και των αντιπροσώπων των κυβερνήσεων των κρατών μελών, που συνέρχονται στο πλαίσιο του Συμβουλίου, της 20ής Ιουλίου 1998(2) σχετικά με τη λήξη της συνθήκης για την ίδρυση της Ευρωπαϊκής Κοινότητας Άνθρακα και Χάλυβα,

Αναφερόμενη στο ψήφισμα του Συμβουλίου και των αντιπροσώπων των κυβερνήσεων των κρατών μελών, που συνέρχονται στο πλαίσιο του Συμβουλίου, της 21ης Ιουλίου 1999(3), σχετικά με τη λήξη της συνθήκης για την ίδρυση της Ευρωπαϊκής Κοινότητας Άνθρακα και Χάλυβα,

Υπενθυμίζοντας το ψήφισμά της σχετικά με το μέλλον της συνεργατικής έρευνας στους τομείς του άνθρακα και του χάλυβα, το οποίο εγκρίθηκε ομόφωνα κατά την 336η σύνοδο της 20ής Ιουνίου 1997(4),

Υπενθυμίζοντας το ψήφισμά της για το ταμείο έρευνας που αποφάσισε το Ευρωπαϊκό Συμβούλιο του Άμστερνταμ τον Ιούνιο του 1997, το οποίο εγκρίθηκε ομόφωνα κατά την 337η σύνοδο της 10ης Οκτωβρίου 1997(5),

Επιθυμεί να υπογραμμίσει ότι η Ερυωπαϊκή Επιτροπή, στην ανακοίνωση COM(97) 506:

1. επιβεβαίωσε ότι η αναμφισβήτητη επιτυχία της έρευνας ΕΚΑΧ είναι το αποτέλεσμα της πολύ στενής συνεργασίας μεταξύ ερευνητών, παραγωγών, εργαζομένων και χρηστών και της αποτελεσματικότητας των ρυθμίσεων για την εκτέλεση των προγραμμάτων, η οποία εξασφάλισε τη συμμετοχή όλων των ενδιαφερόμενων τομέων και το ότι τα ερευνητικά σχέδια αντικατοπτρίζουν σήμερα τις πραγματικές ανάγκες των παραγωγών, των εργαζομένων και των χρηστών,

2. πρότεινε ότι οι ρυθμίσεις για τη χρήση των ποσών που διατίθενται για την έρευνα θα πρέπει να βασίζονται στις υπάρχουσες διαδικασίες, οι οποίες αποδείχθηκαν ικανοποιητικές:

- δύο επιτροπές (επιτροπή έρευνας άνθρακα και επιτροπή έρευνας χάλυβα), αποτελούμενες από εμπειρογνώμονες τους οποίους ορίζει η Επιτροπή, γνωμοδοτούν πριν από την αξιολόγηση και την επιλογή των προτάσεων,

- η Επιτροπή λαμβάνει την επίσημη απόφασή της έπειτα από διαβούλευση με τις βιομηχανίες, μέσω μιας επιτροπής ad hoc η οποία μπορεί να αποτελείται από μέλη που ορίζει το Συμβούλιο, και με το διάδοχο της συμβουλευτικής επιτροπής,

- επιλέγονται οι ομάδες εμπειρογνωμόνων και οι επιτροπές για την παρακολούθηση και την υποστήριξη των τρεχόντων σχεδίων,

Υπενθυμίζει ότι το Συμβούλιο των Υπουργών, στο ψήφισμα της 20ής Ιουλίου 1998, εξέφρασε σαφώς την επιθυμία ότι:

1. η διαχείριση του ερευνητικού προγράμματος θα πρέπει να γίνεται σε πλαίσια παρόμοια με εκείνα των υφιστάμενων ερευνητικών προγραμμάτων, σε στενή συνεργασία με τη βιομηχανία,

2. οι κατευθυντήριες γραμμές θα πρέπει να ορίζουν σαφώς πώς οι εμπειρογνώμονες της βιομηχανίας πρέπει να συμμετέχουν τόσο στις αποφάσεις σχετικά με τη μελλοντική έρευνα όσο και στην παρακολούθηση των σχεδίων,

3. θα πρέπει να τηρούνται οι υπάρχουσες διαδικασίες σχετικά με την έγκριση των επιμέρους ερευνητικών σχεδίων.

ΣΥΜΠΕΡΑΣΜΑ:

Ως εκ τούτου, η ΣΥΜΒΟΥΛΕΥΤΙΚΗ ΕΠΙΤΡΟΠΗ επιμένει ότι η προσεχής πρόταση της Επιτροπής για απόφαση του Συμβουλίου σχετικά με τα μέτρα που απαιτούνται για την εφαρμογή των ψηφισμάτων του Συμβουλίου, της 20ής Ιουλίου 1998 και της 21ης Ιουνίου 1999, περιέχει σαφείς και αδιαμφισβήτητες διατάξεις οι οποίες ικανοποιούν τις προαναφερόμενες απαιτήσεις της Επιτροπής και του Συμβουλίου.

(1) ΕΕ C 236 της 2.8.1997, σ. 3.

(2) ΕΕ C 247 της 7.8.1998, σ. 5.

(3) ΕΕ C 190 της 7.7.1999, σ. 1.

(4) ΕΕ C 220 της 19.7.1997, σ. 12.

(5) ΕΕ C 356 της 22.11.1997, σ. 6.